[bookmark: _GoBack]Na temelju članka 15. stavka 2. Zakona o javnoj nabavi (“Narodne novine” broj 120/16, 114/22, 48/26) i članka 22. Izjave o osnivanju trgovačkog društva s ograničenom odgovornošću Pula Parking d.o.o. (pročišćeni tekst od 31.5.2023.), Uprava društva, dana __________ donosi
 
P R A V I L N I K
o postupcima jednostavne nabave 

[bookmark: _Toc234920222]1. OPĆE ODREDBE
Članak 1.
1) Ovim se Pravilnikom o provedbi postupaka jednostavne nabave (u daljnjem tekstu: Pravilnik) uređuje postupak koji prethodi stvaranju ugovornog odnosa za nabavu roba, radova ili usluga za koje se ne primjenjuju odredbe Zakona o javnoj nabavi („Narodne novine“ 120/16, 114/22, 48/26, u daljnjem tekstu: ZJN). 

2) U provedbi postupaka jednostavne nabave osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, koji ureduju područja djelatnosti povezane s pojedinim predmetom nabave, uzimajući u obzir temeljna načela javne nabave utvrđena ZJN te mogućnost primjene elektroničkih sredstava komunikacije. 
3) U provedbi postupaka nabave robe, radova i usluga osim ovog Pravilnika, obvezno je primjenjivati Zakon o javnoj nabavi, te druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona (npr. Zakon o obveznim odnosima, Zakon o gradnji, Zakon o porezu na dodanu vrijednosti dr.).
4) Svi rokovi navedeni u ovom Pravilniku računaju se sukladno odredbama ZJN-a.
5) Iznosi procijenjenih vrijednosti nabava navedeni ovim Pravilnikom izraženi su u iznosima bez navođenja poreza na dodanu vrijednost.
6) Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski spol.

[bookmark: _Toc234920223]2. NAČELA  I ANALIZA TRŽIŠTA

Članak 2.
1) Provodeći postupke jednostavne nabave iz ovoga Pravilnika, Naručitelj je obvezan poticati tržišno natjecanje gdje god je to moguće te osigurati jednaki tretman svim gospodarskim subjektima koji sudjeluju u postupku nabave i transparentnost postupaka.
2) Naručitelj je obvezan primjenjivati odredbe ovoga Pravilnika na način koji omogućava učinkovitu nabavu te ekonomično, zakonito, namjensko i svrhovito trošenje proračunskih sredstava (neovisno o izvoru sredstava).
3) Jednostavna nabava ne smije biti osmišljena s namjerom izbjegavanja primjene ZJN ili izbjegavanja primjene ovoga Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.

Članak 3.
1) U svrhu pripreme postupaka jednostavne nabave može se provesti analizu tržišta koja predstavlja prikupljanje informacija o postojećim i potencijalnim ponuditeljima, predmetu nabave, cijenama, ekološkim zahtjevima, razvoju tehnologije i slične radnje, te u svrhu kvalitetnije pripreme nabave može tražiti ili pribaviti savjet neovisnih stručnjaka, nadležnih tijela ili sudionika na tržištu, pod uvjetom da takvi savjeti ne dovode do narušavanja tržišnog natjecanja te da ne krše načela zabrane diskriminacije i transparentnosti. 
2) U slučaju da se Naručitelj koristio mogućnosti iz stavka 1. ovog članka, isto je potrebno dokumentirati u poslovnom sustavu Naručitelja. Informacije prikupljene analizom tržišta ne smiju se interpretirati na način da imaju za posljedicu narušavanje tržišnog natjecanja ili kršenje načela zabrane diskriminacije i transparentnosti.
[bookmark: _Toc234920224]3. DEFINICIJE I POJMOVI
 
Članak 4.
1) Javni Naručitelj u smislu odredbi ovog Pravilnika i ZJN-a je Pula Parking d.o.o., OIB: 92332318203.

2) Jednostavna nabava je nabava čija je procijenjena vrijednost:
a. Ispod 50.000,00 eura za nabavu roba i usluga,
b. Ispod 100.000,00 eura za nabavu radova.

3) Podaci prikupljeni u pripremi postupka nabave smiju se koristiti isključivo u svrhu provedbe postupaka sukladno načelima javne nabave.

4) Postupci jednostavne nabave u smislu odredaba ovoga Pravilnika razlikuju se kao:
a. Javno prikupljanje ponuda, koje se provodi objavom Poziva za dostavu ponuda na Elektroničkom oglasniku Republike Hrvatske (u daljnjem tekstu: EOJN RH) javnom objavom,
b. [bookmark: _Hlk230766314]Ograničeno prikupljanje ponuda, koje se provodi slanjem Poziva za dostavu ponuda putem  EOJN RH ograničenom broju gospodarskih subjekata;
c. Izravno ugovaranje koje se provodi  izdavanjem narudžbenica.
[bookmark: _Toc234920225]4. POSTUPCI JEDNOSTAVNE NABAVE PROCIJENJENE VRIJEDNOSTI DO 15.000,00 EUR 

Članak 5.
1) Jednostavna nabava roba, usluga ili radova, procijenjene vrijednosti do 15.000,00 Eur  provodi se izravnim ugovaranjem, na način da se izda narudžbenica ili potpisom ponude od strane direktora ili zaključivanjem ugovora s jednim gospodarskim subjektom po vlastitom izboru, a na temelju dostavljene službene ponude ili više ponuda od strane gospodarskih subjekata.
2) Službenu ponudu od gospodarskog subjekta može tražiti: a) voditelj sektora radi kojeg se nabava izvršava ili b) sektor za opće poslove na zahtjev voditelja sektora radi kojeg se nabava izvršava.
3) Narudžbenicu ili drugu potvrdu u skladu s aktom nastanka obveza kod Naručitelja popunjava sektor za opće poslove po primitku službene ponude, te istu odobrava potpisom: a) direktor ili b) voditelj sektora radi kojeg se nabava izvršava ili c) u odsustvu istih voditelj sektora za opće poslove. 
4) Narudžbenica obavezno sadrži podatke o vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih i ukupne cijene, roku i mjestu isporuke, načinu i roku plaćanja gospodarskom subjektu. Narudžbenica se upućuje gospodarskom subjektu u pravilu elektroničkom poštom. Ugovor potpisuje direktor. 
5) Naručitelj može provesti postupak jednostavne nabave za robe, usluge i radove, procijenjene vrijednosti do 15.000,00 Eur prema pravilima iz čl. 6. ovog Pravilnika.
[bookmark: _Toc234920226]5. POSTUPCI JEDNOSTAVNE NABAVE PROCIJENJENE VRIJEDNOSTI OD 15.000,00 EUR DO 25.000,00 EUR ZA ROBU I USLUGE, ODNOSNO OD 15.000,00 EUR do 45.000,00 EUR ZA RADOVE

Članak 6.
1) Jednostavnu nabavu za robe i usluge procijenjene vrijednosti jednake ili veće od 15.000,00 eura, a manje od 25.000,00  eura odnosno za nabavu radova procijenjene vrijednosti jednake ili veće od 15.000,00 eura a manje od 45.000,00 eura, u ime Naručitelja, a putem slanja Poziva za dostavom ponuda putem EOJN RH provodi: 1) na nalog direktora zaposlenik Sektora za opće i pravne poslove, koji je prema opisu poslova svog radnog mjesta dužan provoditi postupke nabave ili 2) druga osoba koju posebnom odlukom odredi direktor ili 3) stručno povjerenstvo koje imenuje direktor. Na odluku iz ovog stavka točke 2) na odgovarajući način se primjenjuje čl.9. st.1. i 2. ovog Pravilnika.
2) Naručitelj postupke jednostavne nabave procijenjene vrijednosti iz stavka 1. ovog članka provodi slanjem Poziva na dostavu ponuda 1 (jednom) ili više gospodarskih subjekata po vlastitom izboru putem Elektroničkog oglasnika javne nabave Republike Hrvatske (u daljnjem tekstu: EOJN RH).
3) Gospodarski subjekt kojem se dostavlja Poziv za dostavom ponuda mora biti registriran u sustavu EOJN RH.
4) Poziv na dostavu ponude generira se kroz sustav EOJN RH unošenjem podataka o postupku nabave koje zahtjeva EOJN RH.
5) Rok za dostavu ponuda ne smije biti kraći od 3 (tri) dana od dana slanja poziva za dostavu ponuda. 
6) Kroz sustav EOJN RH ne generira se zapisnik o pregledu i ocjeni ponuda već samo Odluka o odabiru/poništenju. 
7) Osoba odnosno stručno povjerenstvo koje provodi postupak nabave sukladno odredbama ovog članka izrađuje prijedlog Odluke o odabiru, te se isti  dostavlja na potpis direktoru, i tako potpisana Odluka učitava se u EOJN RH i putem EOJN-a  dostavlja ponuditeljima.
8) Temeljem postupka jednostavne nabave provedenog sukladno odredbi ovog članka, može se izdati narudžbenica ili sklopiti ugovor. Narudžbenica se upućuje gospodarskom subjektu u pravilu elektroničkom poštom. 
6. POSTUPCI JEDNOSTAVNE NABAVE PROCIJENJENE VRIJEDNOSTI OD 25.000,00 EUR DO 50.000,00 EUR ZA ROBU I USLUGE, ODNOSNO OD 45.000,00 EUR do 100.000,00 EUR ZA RADOVE

Članak 7.

1) Kod postupaka jednostavne za nabavu robe i usluga procijenjene vrijednosti jednake ili veće  od 25.000,00 eura, a manje od 50.000,00 eura odnosno za nabavu radova procijenjene vrijednosti jednake ili veća od 45.000,00 eura, a manje od 100.000,00 eura, Naručitelj nabavu provodi objavom poziva na dostavu ponuda putem EOJN RH javnom objavom.
2) U postupcima jednostavne nabave procijenjene vrijednosti iz stavka 1. ovog članka direktor odlukom imenuje stručno povjerenstvo zaduženo za pripremu i provedbu postupka, a minimalno 1 (jedan) član stručnog povjerenstva mora imati važeći certifikat za javnu nabavu.
3) Poziv na dostavu ponude generira se kroz sustav EOJN RH unošenjem podataka o predmetu nabave, te se objavljuje javnom objavom.
4) Rok za dostavu ponuda ne smije biti kraći od 5 (pet) dana od dana objavljivanja poziva za dostavu ponuda javnom objavom.
5) U postupku pregleda i ocjene ponuda od ponuditelja se mogu tražiti dopune odnosno pojašnjenja ponuda. Ako se utvrdi računska pogreška u troškovniku ili ponudbenom listu, ponuditelj je dužan dostaviti prihvat ispravka računske pogreške u zatraženom roku. Ako istekne valjanost ponude ili jamstva za ozbiljnost ponude, od ponuditelja se mora tražiti njihovo produljenje.
6) Kroz sustav EOJN RH generira se zapisnik o pregledu i ocjeni ponuda i Odluka o odabiru/poništenju. 
7) Stručno povjerenstvo imenovano Odlukom potpisuje zapisnik o pregledu i ocjeni ponuda, te izrađuje prijedlog Odluke o odabiru/poništenju, te se Odluka putem poslovnog sustava Naručitelja dostavlja na potpis direktoru, tako potpisana Odluka učitava se u EOJN RH i putem EOJN-a  dostavlja ponuditeljima.
8) [bookmark: _Toc234920227]Temeljem postupka jednostavne nabave provedenog sukladno odredbi ovog članka, može se sklopiti ugovor. 
Članak 8.
1) Iznimno od postupka jednostavne nabave procijenjenih vrijednosti navedenih u članku 7. ovog Pravilnika, Naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno članku 6. ovog Pravilnika:

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:

i) ako je predmet nabave stvaranje ili stjecanje jedinstvenog umjetničkog djela ili umjetničke izvedbe
ii) ako iz tehničkih razloga predmet nabave može isporučiti samo određeni gospodarski subjekt ili
iii) ako je to nužno radi zaštite isključivih prava, uključujući prava intelektualnog vlasništva

c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

2) Razlozi za primjenu iznimke iz ovoga članka navode se i obrazlažu u objavi u modulu jednostavne nabave EOJN RH i isti su sastavni dio Općeg dijela nabave.

7. ZAJEDNIČKE ODREDBE O PROVEDBI  POSTUPAKA JEDNOSTAVNE OD 15.000,00  EUR
Članak 9.
1) Odluka o stručnom povjerenstvu mora sadržavati najmanje sljedeće podatke:
a. redni broj i evidencijski broj predmeta nabave u Planu nabave
b. procijenjenu vrijednost nabave
c. imena i prezimena članova stručnog povjerenstva 
d. ime i prezime osobe zadužene za praćenje izvršenja ugovora
e. naziv predmeta nabave, uvjeti i rokovi izvršenja nabave, prijedlog kriterija odabira u slučaju kada kriterij nije najniža cijena
f. posebne uvjete specifične za predmetnu nabavu (npr. Upis u registar ovlaštenih inženjera ili posjedovanje određenih ovlaštenja, certifikata ili slično)

2) Odluka o stručnom povjerenstvu je ujedno i odluka kojom se zahtjeva početak provedbe predmeta postupka nabave.
3) U sklopu Poziva koji se generira kroz EOJN RH objavljuje se Opći dio nabave, tehnička specifikacija predmeta nabave, te troškovnik, te po potrebi prijedlog ugovora i drugi dokumenti. 
4) Opći dio nabave generira se kroz poslovni sustav Naručitelja, te se učitava u EOJN RH, a sadrži najmanje: opis predmeta nabave i popis gospodarskih subjekata koji se nalaze u sukobu interesa, a po potrebi i bitne i posebne uvjete za izvršenje ugovora, uvjete i zahtjeve koji moraju biti ispunjeni sukladno posebnim propisima ili stručnim pravilima, vrsta, sredstvo i uvjeti jamstva, podatke kao što su podaci o GDPR, integritetu, registru stvarnih vlasnika i ostali podaci po potrebi.
5) Naručitelj po potrebi kroz EOJN RH generira European Single Procurement Document (u daljnjem tekstu: ESPD obrazac) koji se ponuditeljima dostavlja zajedno s pozivom za dostavu ponuda. Popunjeni ESPD obrazac dostavlja se u ponudi ponuditelja, te njime ponuditelji dokazuju uvjete sposobnosti i nepostojanje osnova za isključenje. Po potrebi, ovisno o predmetu nabave, Naručitelj može zatražiti izvatke iz primjenjivih registra i/ili dostavu ažuriranih popratnih dokumenata od odabranog ponuditelja kojima ponuditelji potvrđuju navode iz ESPD obrasca.
6) Komunikacija i svaka druga razmjena informacija/podataka između javnog Naručitelja i gospodarskih subjekata može se obavljati isključivo na hrvatskom jeziku, putem EOJN RH.
7) Ponude se dostavljaju elektronički putem EOJN RH.
8) Naručitelj može izmijeniti ili dopuniti poziv na dostavu ponude do isteka roka za dostavu ponuda, a sve izmjene i dopune bez odgode će se staviti na raspolaganje svim zainteresiranim gospodarskim subjektima na isti način kao i osnovna dokumentacija. Za vrijeme roka za dostavu ponuda, gospodarski  subjekti mogu zahtijevati objašnjenja vezana uz poziv na dostavu ponude, isključivo kroz EOJN RH. Zainteresirani gospodarski subjekt može postaviti zahtjev za pojašnjenje najkasnije 2 dana prije roka za dostavu ponuda, dok je Naručitelj dužan odgovoriti najkasnije do otvaranja ponuda, bez navođenja podataka o podnositelju zahtjeva.
9) Ako iz bilo kojeg razloga nije odgovoreno na pravodoban zahtjev, odnosno ako dano objašnjenje i izmjena bitno utječu na izradu ponuda, rok za dostavu ponuda mora se primjereno produžiti kako bi gospodarski subjekti mogli biti upoznati sa svim informacijama potrebnima za izradu ponude. 
10) Za odabir ponude je dovoljna jedna (1) pristigla ponuda koja udovoljava svim traženim uvjetima naručitelja.  
11) Ugovore u ime Naručitelja potpisuje direktor. Ugovori se potpisuju digitalno i razmjenjuju putem EOJN-a.
12) Gospodarski subjekti  koji su podnijeli ponudu u postupku nabave procijenjene vrijednosti jednake ili veće od 15.000,00 Eur, mogu podnijeti prigovor sukladno odredbama članka 20. i 21. ovog Pravilnika.
Članak 10.
1) Za jednostavne nabave vrijednosti jednake ili veće od 15.000,00 eura, Naručitelj može u pozivu za dostavu ponuda odrediti osnove za isključenje gospodarskog subjekta i kriterije za kvalitativni odabir gospodarskog subjekta (uvjete sposobnosti) uz shodnu primjenu članka 251. do članka 268. ZJN, te se u tom slučaju svi dokumenti koje naručitelj traži ponuditelji mogu dostaviti u neovjerenoj preslici, izuzev jamstava (ukoliko se ista traže).

2) Neovjerenom preslikom smatra se i neovjereni ispis elektroničke isprave. 

3) Ukoliko je pozivom na dostavu ponuda propisano, ponuditelji mogu dostaviti tražene dokaze sposobnosti i u obliku ispunjenog, ESPD obrasca, odnosno u obliku skeniranih javnih isprava koje su im izdala nadležna tijela.

4) Ako su informacije ili dokumentacija koje je trebao dostaviti ponuditelj nepotpune ili pogrešne ili se takvima čine ili ako nedostaju određeni dokumenti, naručitelj može, poštujući načela jednakog tretmana i transparentnosti, zahtijevati od ponuditelja da dopuni, razjasni, upotpuni ili dostavi nužne informacije ili dokumentaciju u primjerenom roku ne kraćem od 2 dana. Takvo postupanje ne smije dovesti do pregovaranja u vezi s kriterijem za odabir ponude ili ponuđenim predmetom nabave.

Članak 11.
1) Za jednostavne nabave vrijednosti jednake ili veće od 15.000,00 eura, Naručitelj može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za povrat avansa, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti na koje se na odgovarajući način primjenjuju odredbe Zakona.

2) Bez obzira koje je sredstvo jamstva Naručitelj odredio, ponuditelj može dati novčani polog u traženom iznosu.

Članak 12.
1) Kriteriji za odabir ponude su najniža cijena ili ekonomski najpovoljnija ponuda, a Naručitelj slobodno odlučuje za svaki postupak nabave koji će kriterij koristiti.

2) Ukoliko je kriterij odabira ekonomski najpovoljnija ponuda, osim kriterija cijene mogu se koristiti i različiti kriteriji povezani s predmetom nabave, npr. kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili rok izvršenja, jamstveni rok i dr.

3) U postupcima jednostavne nabave u kojima je kriterij odabira ekonomski najpovoljnija ponuda, relativni ponder cijene odnosno troška ne smije biti veći od 90%.

4) Naručitelj u Pozivu na dostavu ponuda određuje relativni ponder koji dodjeljuje svakom pojedinom kriteriju određenom u svrhu ocjenjivanja ekonomski najpovoljnije ponude.

5) Sukladno odredbi čl. 294. st. 1. t. 1. ZJN Naručitelj uspoređuje cijene bez PDV-a.

Članak 13.
Odluka o odabiru najpovoljnije ponude odnosno odluku o poništenju postupka jednostavne nabave postaje izvršna:

a) istekom roka za podnošenje prigovora, ako nije podnesen prigovor odgovornoj osobi Naručitelju,
b) dostavom odluke odgovorne osobe Naručitelja kojom se prigovor odbacuje ili odbija, ako je na odluku podnesen prigovor,
c) dostavom odluke ponuditelju ako je u postupku sudjelovao samo jedan ponuditelj čija je ponuda i odabrana.

Članak 14.
Naručitelj je obvezan poništiti postupak jednostavne nabave ako: 

a. postanu poznate okolnosti zbog kojih ne bi došlo do pokretanja postupka jednostavne nabave da su bile poznate prije 
b. postanu poznate okolnosti zbog kojih bi došlo do sadržajno bitno drugačijeg poziva na dostavu ponude da su bile poznate prije; 
c. nije pristigla nijedna ponuda; 
d. nakon isključenja ponuditelja i/ili odbijanja ponuda ne preostane nijedna valjana ponuda;
e. cijena najpovoljnije ponude veća je od procijenjene vrijednosti nabave, a manja je od pragova za javnu nabavu male vrijednosti, osim ako Naručitelj ima ili će imati osigurana sredstva;
f. cijena svih ponuda u postupku jednostavne nabave je jednaka ili veća od pragova za javnu nabavu male vrijednosti.
[bookmark: _Toc234920229]8. SUKOB INTERESA
Članak 15.
1) Na postupke jednostavne nabave uređene ovim Pravilnikom, bez obzira na procijenjenu vrijednost nabave, primjenjuju se odredbe čl. 75.-83. ZJN koje se odnose na sukob interesa.

2) Osobe odnosno članovi stručnog povjerenstva, koji provode postupak nabave moraju imati potpisane važeće izjave o nepostojanju sukoba interesa prije pokretanja postupka jednostavne nabave. 

[bookmark: _Toc234920230]9. JEDNOSTAVNA NABAVA PO GRUPAMA

Članak 16.

1) Naručitelj može podijeliti postupak jednostavne nabave na grupe. 

2) U slučaju da Naručitelj provodi jednostavnu nabavu po grupama, ukupna procijenjena vrijednost postupka nabave je zbrojena procijenjena vrijednost nabave svih grupa u postupku.

3) Naručitelj prema ukupno procijenjenoj vrijednosti nabave odabire vrstu postupka jednostavne nabave.

4) Za svaku grupu Naručitelj odabire jednu valjanu najpovoljniju ponudu, ovisno o kriterijima odabira, a sklapa se ugovor ili izdaje narudžbenica isključivo s jednim gospodarskim subjektom za svaku grupu. 
[bookmark: _Toc234920231]10. OKVIRNI SPORAZUM
Članak 17.
1) Naručitelj u postupku jednostavne nabave može koristiti mogućnost sklapanja Okvirnog sporazuma. 

2) Naručitelj može provesti postupak jednostavne nabave s ciljem sklapanja Okvirnog sporazuma sa jednim ili više gospodarskih subjekata.

3) Okvirni sporazum može se sklopiti na period od najdulje 2 godine.

4) Postupak se provodi, ovisno o procijenjenoj vrijednosti nabave, uz naznaku da je cilj sklapanje Okvirnog sporazuma sa jednim ili više gospodarskih subjekata. 

5) U slučaju provedbe postupka jednostavne nabave s ciljem sklapanja Okvirnog sporazuma, procijenjena vrijednost nabave predstavlja vrijednost nabave za ukupno trajanje Okvirnog sporazuma.

[bookmark: _Toc234920234]11. PLAN NABAVE I REGISTAR UGOVORA
Članak 18.

1) Nabava roba, usluga ili radova procijenjene vrijednosti manje od 5.000,00 eura sukladno odredbi članka 28. ZJN ne mora biti predviđena Planom nabave.

2) Naručitelj je obvezan voditi i redovito ažurirati Registar ugovora o javnoj nabavi i okvirnih sporazuma za predmete nabave čija je vrijednost bez PDV-a jednaka ili veća od 5.000,00 eura. 

3) U slučaju kad se predmet nabavlja putem narudžbenica, u Registar ugovora unosi se ukupan iznos za taj predmet jednostavne nabave neovisno o broju narudžbenica izdanih tijekom godine. 

4) Nakon okončanog postupka jednostavne nabave sukladno člancima 6.,7. i 8. ovog Pravilnika, pripremljen ugovor/narudžbenica unosi se u EOJN RH, te se objavljuje Obavijest o rezultatima postupka. 

5) Registar ugovora objavljuje u EOJN RH, te se na službenoj internet stranici Grada Pula – Pola.
[bookmark: _Toc234920235]12. IZMJENE UGOVORA/NARUDŽBENICE

Članak 19.
1) U slučaju potrebe za dodatnom isporukom robe, radova i/ili usluga nakon provedenog postupka jednostavne nabave i sklopljenog ugovora, odnosno izdane narudžbenice, dodatna isporuka sagledava se u cjelini s nabavom za koju je već prethodno proveden postupak nabave, odnosno zbrojena vrijednost osnovnog ugovora i vrijednost aneksa ugovora ili izdane dodatne narudžbenice u ukupnosti čini cjelinu.

2) U slučaju kada je za dodatne nabave zbrojena vrijednost jednaka ili veća od pragova iz članka 12. stavak 1. točka 1. ZJN obvezno se primjenjuje odgovarajući postupak javne nabave.

3) Naručitelj može potpisati dodatak ugovoru o jednostavnoj nabavi tijekom njegova trajanja s gospodarskim subjektom koji izvršava osnovni ugovor ili izdati narudžbenicu bez provođenja novog postupka jednostavne nabave u sljedećim slučajevima:

a. ako je do potrebe za aneksom došlo zbog okolnosti koje pažljiv naručitelj nije mogao predvidjeti,
b. ako bi promjena ugovaratelja Naručitelju prouzročila značajne poteškoće ili znatno
c. povećavanje troškova na način da bi rezultirala nabavom robe drugačije tehničke
d. značajke što bi rezultiralo nesukladnošću ili tehničkim poteškoćama u radu i održavanju,
e. za nove i/ili dodatne radove, robu i usluge za koje se tijekom izvršavanja ugovora ukazala potreba, a sastoje se u izvršavanju ili dostavi istih ili sličnih radova, roba i usluga neovisno o tome jesu li bile uključene u početni projekt, odnosno osnovni ugovor.

4) Ukupno povećanje cijene temeljem aneksa ugovora ne smije biti veće od 50% vrijednosti osnovnog ugovora odnosno veće od pragova za provedbu postupka javne nabave.
[bookmark: _Toc234920236]13. PODNOŠENJE PRIGOVORA

Članak 20.
1) U postupcima jednostavne nabave procijenjene vrijednosti jednake ili veće od 15.000,00 eura bez PDV-a, gospodarski subjekti koji su podnijeli ponudu u predmetnom postupku, imaju pravo podnošenja prigovora na Odluku o odabiru/poništenju direktoru Naručitelja.

2) Prigovor se podnosi u roku od 5 (pet) dana od zaprimanja Odluke o odabiru/poništenju putem modula jednostavne nabave EOJN RH. 

3) Zaprimljeni prigovor se zajedno s dokumentacijom postupka, bez odgađanja dostavlja direktoru Naručitelja na rješavanje. 

4) Osobe odnosno stručno povjerenstvo koje provodi postupak jednostavne nabave po čl. 6. i 7. ovog Pravilnika, odgovorni su za pravovremenu dostavu dokumentacije postupka i izjavljenog prigovora direktoru Naručitelja na rješavanje.

5) Direktor donosi odluku o prigovoru najkasnije u roku od 10 (deset) dana od zaprimanja.

6) Odluka direktora se putem EOJN RH dostavlja gospodarskom subjektu koji je uložio prigovor.

7) Podneseni prigovor ne zadržava izvršenje Odluke o odabiru/poništenju.

Članak 21.
Prigovor iz čl. 23. ovog Pravilnika obvezno sadržava sljedeće podatke i dokaze:

1. podatke o gospodarskom subjektu koji je podnio prigovor (naziv ili osobno ime, OIB ili odgovarajući identifikacijski broj, ako je predviđen u nacionalnom zakonodavstvu, adresa sjedišta ili prebivališta, adresa elektroničke pošte)
2. podatke o zastupniku ili opunomoćeniku, s priloženom valjanom punomoći
3.  naziv i sjedište naručitelja
5. predmet prigovora
6. opis nepravilnosti i obrazloženje
8. dokaze
9. zahtjev prigovora.
[bookmark: _Toc234920237]14. PRIJELAZNE I ZAVRŠNE ODREDBE

Članak 22.
Stupanjem na snagu ovog Pravilnika prestaje važiti Pravilnik o provedbi postupaka jednostavne nabave 2025., UR.BROJ: 192-01-25, od 1.7.2025.

Ovaj Pravilnik objavljuje se na mrežnim stranicama Naručitelja i na EOJN-u, a stupa na snagu 1. 9.2026.


D i r e k t o r
Mario Peruško

